山河嘆送劉左史歸簡州
作者：魏了翁
朝代：宋

paragraphs: 山河兩戒南北分，天地一氣華戎鈞。
譬諸指搐非害事，往往四體爲不信。
惟今醜虜相噬吞，人言雪恥茲其辰。
盍驅卞莊刺鬭虎，又嗾廬㹱擒狡㕙。
天王仁愛兼南北，猶遣升勺蘇窮鱗。
諸公亦復創前誤，閉戶不肯顧鬭鄰。
流移降附莫皇卹，斬艾驅迫如窮麕。
誰知炎炎將及我，事體不與開禧倫。
竟因示弱啟狄侮，羽書赤白驚嚴宸。
天王坐朝色不怡，我非爾畏民吾民。
急從雨中徹桑土，更向火後移突薪。
大官亦復變前說，羣而和者非一人。
制書丁寧示招納，符檄旁午申拊循。
臣某奉詔移江介，臣某董師留漢濱。
西南憂顧誰其寬，即授臣某留川秦。
夫何廷論忽中變，復議保境思和親。
迅雷烈風僅翻覆，明虹霽日俄逡巡。
敵人揶揄膽滿幹，志士憤鬰齒穿齦。
東由海泗盡襄漢，西起梁沔連房均。
暴骸蹀血蔽原谷，奪險因糧空窖囷。
將軍憂恚或自斃，列校偃蹇不可馴。
縣徵更賦不遺算，郡空少府無餘緡。
邊頭被兵甫屬耳，公私已屈憂方新。
靜惟人事百罔一，恃以亡恐惟蒼旻。
蒼旻茫茫君爲度，但見咎異來相因。
連年夏旱天無雲，江淮湖浙田生塵。
飛蝗排空如羽陣，噍類猥衆何詵詵。
僰南山萃陵谷異，后土矹矹如轉輪。
春秋二百四十載，地震纔五茲何頻。
去年東南復告旱，徧以牲幣走百神。
太陽朔蝕忽無光，金星晝見亦累旬。
漢沔沸騰地移軸，涪潼湓溢濤翻銀。
星文屢變台符坼，陰象較著陽德屯。
外爲兵戈爲裔夷，內爲宮壼爲羣臣。
天心渝怒有如此，猶以譴告施其仁。
懼而修政庶可弭，恬不知警將仍臻。
且如前年旱蝗日，開道求諫頒明綸。
庭中不鳴自如故，猶有下位人姓陳。
內言椒房之舛令，外及丞相之狎賓。
能如章向觸權忌，不效欽永攻上身。
同時六館之髦彥，陳義固爭尤肫肫。
藐如無聞亦異已，宰士忿疾丞相嗔。
彼唐畋鐸何物耳，詞鄙意佞如吠狺。
外省胡獨行其言，公然賤玉而貴瑉。
自時厥後益懲創，遏絕言路忘諮詢。
直臣久矣甚棄梗，公道不迪隨荒榛。
嘗居丞疑轉猜忌，稍負望實尤沈淪。
人心所同即天意，四方蹙蹙天亦顰。
公今掉頭不肯住，携家歸踏西園春。
大賢與國同休戚，寧忍赤子方嚬呻。
我非荷蕢不知磬，擬效執輿來問津。
請賦白駒之孕章，願公飲酒車無巾。